b"\n_START_ARTICLE_\nCan Josep Vinyals\n_START_SECTION_\nDescripci\xc3\xb3\n_START_PARAGRAPH_\nEdifici entre mitgeres que fa cantonada entre la pujada d'en Cinto i el carrer de la Uni\xc3\xb3 a l'antic barri de la Geltr\xc3\xba. De planta rectangular i tres cossos de diferents al\xc3\xa7ades. El cos central \xc3\xa9s de planta baixa i tres pisos, el de l'esquerra de planta baixa i dos pisos i el de la dreta de planta baixa, entres\xc3\xb2l i dos pisos._NEWLINE_La fa\xc3\xa7ana principal, de composici\xc3\xb3 sim\xc3\xa8trica, presenta obertures d'arc rebaixat a la planta baixa i als pisos balcons decreixents amb l'al\xc3\xa7ada, d'obertures rectangulars i barana de ferro. Est\xc3\xa0 coronat amb una cornisa i una barana de balustres. La fa\xc3\xa7ana lateral presenta, al cos que fa cantonada, tres balcons i una s\xc3\xa8rie d'obertures distribu\xc3\xafdes irregularment. Del conjunt cal remarcar el vest\xc3\xadbul de la fa\xc3\xa7ana principal, format per arcs de mig punt sostinguts per columnes, i la decoraci\xc3\xb3 de les m\xc3\xa8nsules que sostenen els balcons del primer pis, de tem\xc3\xa0tica floral i figurativa.\n_START_SECTION_\nHist\xc3\xb2ria\n_START_PARAGRAPH_\nL'any 1853, el propietari, Josep Vi\xc3\xb1als i Gass\xc3\xb3, va demanar una llic\xc3\xa8ncia d'obres per a la construcci\xc3\xb3 de l'edifici. els pl\xc3\xa0nols del projecte anaven signats per Josep Juncosa. L'obra es finalitz\xc3\xa0 el mateix any, segons consta en una inscripci\xc3\xb3 que hi ha a la clau de l'arc del portal. Josep Vi\xc3\xb1als i Gass\xc3\xb3 fou un important vilanov\xc3\xad, tinent d'alcalde i col\xc2\xb7laborador en diverses activitats ciutadanes."